OCEAN ปิดเช้าบวก 4% รับแผนผนึก JP ลุยธุรกิจกัญชง ดันผลงานปี 65 โตก้าวกระโดด
OCEAN ปิดเช้าบวก 4% รับแผนผนึก JP ลุยธุรกิจกัญชง ดันผลงานปี 65 โตก้าวกระโดด โดยหุ้นปิดภาคเช้าวันนี้ อยู่ที่ระดับ 1.66 บาท หรือ 0.07 บาท 
OCEAN ปิดเช้าบวก 4% รับแผนผนึก JP ลุยธุรกิจกัญชง ดันผลงานปี 65 โตก้าวกระโดด โดยหุ้นปิดภาคเช้าวันนี้ อยู่ที่ระดับ 1.66 บาท หรือ 0.07 บาท
30 พ.ย. 2564

ผู้สื่อข่าวรายงานว่า วันนี้(30 พ.ย.2564) ราคาหุ้นบริษัท โอเชี่ยน คอมเมิรช จำกัด (มหาชน) หรือ OCEAN ปิดภาคเช้าวันนี้ อยู่ที่ระดับ 1.66 บาท หรือ 0.07 บาท หรือ 4.40%  ด้วยมูลค่าซื้อขาย 85.44 ล้านบาท

นายธีร ชุติวราภรณ์ ประธานเจ้าหน้าที่บริหาร OCEAN เปิดเผยว่า หลังจากที่บริษัทแตกไลน์เข้าสู่ธุรกิจใหม่ที่เกี่ยวกับกัญชง โดยการลงทุนผ่านบริษัทย่อย คือ บริษัท เค ที ดี เอ็ม จำกัด (KTDM) ซึ่งได้ผนึกกำลังร่วมกับบริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) หรือ JP ในฐานะผู้รับจ้างผลิต โดยโรงงานเภสัชอุตสาหกรรม เจเอสพี เป็นผู้เชี่ยวชาญด้านการผลิตยา, อาหารเสริม, สมุนไพร และผลิตภัณฑ์เสริมอาหารประเภทวิตามินบำรุงร่างกาย รวมทั้งกาแฟเพื่อสุขภาพ
ทั้งนี้ เพื่อเป็นการรองรับแผนขยายธุรกิจ บริษัทได้สั่งซื้อเครื่องจักรสำหรับการผลิต โดยเน้นการจัดจำหน่าย วัตถุดิบ สารตั้งต้น และเคมีภัณฑ์ โดยกลุ่มลูกค้าหลักเป็นกลุ่มธุรกิจในอุตสาหกรรมอาหารและเครื่องดื่ม ผลิตภัณฑ์เสริมอาหาร สมุนไพร รวมถึงยาแผนปัจจุบัน
“ในฐานะผู้คุมปัจจัยการผลิตตั้งแต่ต้นน้ำ-ปลายน้ำ ร่วมกับพันธมิตรอย่าง JP ที่ได้รับการรับรองมาตรฐานการผลิต GMP และ GMP PICs สำหรับผลิตภัณฑ์อาหารเสริมและยา จากสํานักงานคณะกรรมการอาหารและยา (อย.) ทำให้สามารถตอบสนองความต้องการลูกค้าได้อย่างครบวงจร เพื่อป้อนให้กับกลุ่มลูกค้าในตลาดที่มีความต้องการเป็นจำนวนมาก”
โดยปัจจุบัน OCEAN มีเครื่องจักรที่มีศักยภาพในการป้อนวัตถุดิบ 300 กิโลกรัม (กก.) ต่อเดือน ซึ่งติดตั้งแล้วที่โรงงานของ JP ในจังหวัดลำพูน โดยเครื่องจักรดังกล่าวสามารถแยกสาร CBD ได้ 6 รูปแบบ เริ่มตั้งแต่ FULL SPECTRUM, BROAD SPECTRUM, TERPENE, WAX, CBD ISOLATE และ WATER SOLUBLE CBD ISOLATE  ทั้งนี้ บริษัทได้มีการสั่งซื้อเครื่องจักรขนาดใหญ่ที่มีศักยภาพในการป้อนวัตถุดิบถึง 30,000 กิโลกรัม (30 ตัน) ต่อเดือน คาดว่าจะติดตั้งแล้วเสร็จพร้อมรับใบอนุญาตภายในไตรมาส 3/2565 เพื่อรองรับความต้องการของลูกค้าที่เพิ่มขึ้น และจะส่งผลให้บริษัทมีผลการดำเนินงานที่เติบโตอย่างก้าวกระโดดจากธุรกิจสกัดสารกัญชง ซึ่งเป็น New S-Curve
นายธีร  กล่าวอีกว่า ปัจจุบันเครื่องจักรที่ติดตั้งแล้วเสร็จ จะเป็นเครื่องที่สกัดสารสกัดจากดอกกัญชงแห้ง และนำส่งให้ลูกค้าในทุกหมวดอุตสาหกรรม ไม่ว่าจะเป็นสินค้าอุปโภคและบริโภค อาหารและเครื่องดื่ม ผลิตภัณฑ์เสริมอาหาร สมุนไพร รวมถึงยาแผนปัจจุบัน เพื่อนำไปวิจัยและขออนุญาต อย.ในลำดับถัดไป นอกจากนี้บริษัทยังได้เข้าร่วมโครงการศึกษาวิจัยผลิตภัณฑ์จากกัญชา โดยร่วมมือกับมหาวิทยาลัย และหน่วยงานภาครัฐหลายแห่ง หลังจากที่ผ่านมา ทางบริษัทได้มีการเซ็นสัญญาร่วมวิจัยและผลิตจากลูกค้ารายใหญ่จากอุตสาหกรรมต่าง ๆ แล้วหลายราย และจะทยอยเซ็นสัญญาอย่างต่อเนื่อง พร้อมส่งออเดอร์ให้กับลูกค้าในปี 2565 และคาดว่าจะรับรู้รายได้จากธุรกิจสกัดสารกัญชงในปี 2565 เป็นต้นไป
“ธุรกิจกัญชงนี้ ถือเป็นก้าวที่สำคัญของ OCEAN สอดรับกับการเปลี่ยนชื่อใหม่เป็น บริษัท อัลฟ่า ดิวิชั่นส์ จำกัด (มหาชน) หรือ ALPHAX ซึ่งหมายถึง Leader หรือผู้นำในทุกธุรกิจ ไม่ว่าจะเป็น ธุรกิจอสังหาฯ ธุรกิจกัญชง-กัญชา ที่จะเข้ามาเสริมทัพ ผลักดันรายได้และกำไรเติบโตอย่างก้าวกระโดด ตามแผนงานที่วางไว้” นายธีร กล่าว